b'\n_START_ARTICLE_\nMetlomet\n_START_PARAGRAPH_\nMetlomet ali broomball je igra na ledu, podobna hokeju na ledu, ki izhaja iz Kanade. Na ledeni ploskvi tekmujeta dve mo\xc5\xa1tvi, ki sku\xc5\xa1ata zadati nasprotni ekipi \xc4\x8dim ve\xc4\x8d golov._NEWLINE_\xc5\xa0tevilo igralcev v mo\xc5\xa1tvu se giblje med 3 in 6 (za mednarodna tekmovanja je predpisano mo\xc5\xa1tvo med 16 in 20 \xc4\x8dlanov oz. \xc4\x8dlanic, od katerih so na igri\xc5\xa1\xc4\x8du vratar in pet igralcev), odvisno od velikosti igri\xc5\xa1\xc4\x8da. Za razliko od hokeja na ledu se metlomet ne igra s plo\xc5\xa1\xc4\x8dkom, temve\xc4\x8d z \xc5\xbeogico z obsegom med 44 in 48 cm, enotne oran\xc5\xbene barve, ki se jo podaja s posebnimi metlami. Metle imajo ro\xc4\x8daj podoben ro\xc4\x8daju hokejske palice z obsegom 10 cm, spodnji del pa ima namesto rezila trikotno oblikovano gumijasto glavo. Celotna metla je lahko dolga najve\xc4\x8d 135 cm, od katerih nastavek predstavlja 18\xe2\x80\x9322 cm. Nastavek se od mesta nasadila, kje ne sme biti o\xc5\xbeji od 6,5 cm raz\xc5\xa1iri na 10\xe2\x80\x9315 cm._NEWLINE_Metlometa\xc5\xa1i nimajo drsalk, marve\xc4\x8d uporabljajo posebne \xc4\x8devlje, ki omogo\xc4\x8dajo bolj\xc5\xa1i oprijem na ledu. Obvezna je tudi za\xc5\xa1\xc4\x8ditna oprema: \xc4\x8delada, komol\xc4\x8dniki in kolen\xc4\x8dniki, zimska obla\xc4\x8dila, rokavice in \xc5\xa1\xc4\x8ditnik za zobe. Vratar potrebuje \xc5\xa1e obrazno za\xc5\xa1\xc4\x8ditno masko, \xc5\xa1\xc4\x8ditnike za noge, prsa in rame, ter rokavico odbijalko (ang. blocker)._NEWLINE_V Sloveniji je metlomet razvit predvsem na obmo\xc4\x8dju Bleda. Na Bledu in v Kranju je Broomball zveza Slovenije v jeseni 2013 gostila Evropsko metlometno prvenstvo in slovenski pokal, kjer je Slovensko mo\xc5\xa1tvo zasedlo 5. mesto._NEWLINE_Svetovna krovna organizacija je Mednarodna zveza metlometnih zdru\xc5\xbeenj - IFBA (International Federation of Broomball Associations)'